
Državna tužilaštva obnovila vozni park

Tužilački savjet je, u okviru aktivnosti usmjerenih na unapređenje materijalno-tehničkih uslova za rad državnih tužilaštava, realizovao nabavku deset novih vozila, čime je, nakon dužeg niza godina, izvršena obnova voznog parka tužilačke organizacije.

Nabavci je prethodila detaljna analiza stanja voznog parka državnih tužilaštava, kao i sagledavanje potreba u odnosu na raspoloživa budžetska sredstva za kapitalne izdatke, koja su prilagođena potrebama ove nabavke. Na osnovu nalaza komisije koju je formirao Tužilački savjet, prije realizacije nabavke izvršen je otpis osam vozila koja, zbog svog tehničkog stanja i troškova održavanja, nijesu bila ekonomski opravdana za dalju eksploataciju. 

Podaci o nabavkama iz prethodnog perioda ukazuju na razliku u obimu realizovanih aktivnosti: tokom 2023. godine nabavljena su tri vozila, dok je aktuelnom nabavkom obezbijeđeno deset vozila. Ovi podaci predstavljaju uporedni prikaz obima nabavki u navedenim periodima i ulaganja u unapređenje uslova za rad državnih tužilaštava. 

[bookmark: _GoBack]Obnovom voznog parka stvaraju se povoljniji uslovi za organizaciju i realizaciju aktivnosti iz nadležnosti državnih tužilaštava, uz unapređenje njihovih operativnih kapaciteta. Istovremeno, analiza potreba, otpis vozila koja više nijesu bila ekonomski opravdana za korišćenje i ugovaranje dodatnih usluga u okviru raspoložive vrijednosti nabavke predstavljaju elemente planiranja usmjerenog na ekonomično i odgovorno korišćenje javnih sredstava.  Nabavka je dio pristupa koji karakteriše sistemsko unapređenje opremljenosti državnih tužilaštava, zasnovano na sagledavanju potreba i mogućnosti za unapređenje uslova rada.

Tužilački savjet će, u skladu sa svojim zakonskim nadležnostima i raspoloživim sredstvima, nastaviti da preduzima aktivnosti na unapređenju uslova rada državnih tužilaštava, uz uvažavanje utvrđenih potreba, funkcionalnosti sistema i principa odgovornog upravljanja budžetskim sredstvima.


